ગાંધીનગરના સિનિયર સિટીઝન માટે રાજ્ય સરકારે એવી જાહેરાત કરી છે કે એક હજાર રૂપિયાનું રજીસ્ટ્રેશન કરાવવાથી તેમને ઘેરબેઠાં તબીબી સુવિધા આપવામાં આવશે. સરકારની આ જાહેરાત કે નિર્ણય આવકાર્ય છે પરંતુ ગાંધીનગર સિવિલમાં એટલા તબીબો નથી કે જેઓ સિનિયર સિટીઝનની સંભાળ રાખી શકે. રાજ્યભરની સરકારી હોસ્પિટલોમાં ડોક્ટરો અને નર્સની અછત વર્તાઇ રહી છે ત્યારે સરકારનો આ નિર્ણય કેટલો સફળ થશે તે સવાલ છે. ગાંધીનગરની સિવિલ હોસ્પિટલનો સ્ટાફ હંમેશા વીવીઆઇપીની સારવારમાં ખડેપગે હોય છે. ધારાસભ્ય કે મંત્રીઓની તકેદારી રાખવો આ સ્ટાફ સિનિયર સિટિઝનની શું સેવા કરી શકશે અથવા તો શું સારવાર કરશે તે આશ્ચર્યનો વિષય છે. વડીલોને ઘેરબેઠાં તબીબી સારવાર મળે તે ઉત્તમ છે પરંતુ સરકાર પાસે એટલો એક્સેસ સ્ટાફ નથી કે તે ઘર-ઘર જઇને વડીલોની સારવાર કરી શકે. હાલ તો આ નિર્ણય બઘાંને ગમ્યો છે પરંતુ જ્યારે 1000 રૂપિયા ભર્યા પછી ડોક્ટર કે નર્સ વડીલના આરોગ્યની તપાસ માટે અને નિદાન માટે ઉપલબ્ધ નહીં હોય ત્યારે મુશ્કેલી થવાની છે. સરકારના આદેશનું પાલન સરકારી હોસ્પિટલો કરતી હોતી નથી તેવી સામાન્ય છાપ ઉભી થયેલી છે.